വരുന്നൂ, ഒറ്റപ്പാലത്ത് പാര്ക്കിംഗ് കേന്ദ്രം ഒറ്റപ്പാലം: വാഹനങ്ങള്ക്ക് നിറുത്തിയിടാന് സ്ഥലമില്ലാതെ വീര്പ്പുമുട്ടുന്ന ഒറ്റപ്പാലം നഗരത്തില് പാര്ക്കിംഗിന് പ്രത്യേക സ്ഥലമൊരുക്കാന് തീരുമാനം. കെ. പ്രേംകുമാര് എം.എല്.എയുടെ നേതൃത്വത്തില് നടന്ന നഗരസഭാ ട്രാഫിക് റെഗുലേറ്ററി കമ്മിറ്റി യോഗത്തിലാണ് പാര്ക്കിംഗ് കേന്ദ്രമൊരുക്കാന് തീരുമാനിച്ചത്. സുഗമമായ നഗര ഗതാഗതത്തിന് തടസം നില്ക്കുന്ന വൈദ്യുതി പോസ്റ്റുകള് മാറ്റാനും തീരുമാനിച്ചു. ഇതിനായി പദ്ധതി തയ്യാറാക്കാന് കെ.എസ്.ഇ.ബിയോട് നിര്ദേശിച്ചു. വ്യാപാര സ്ഥാപനങ്ങള്ക്ക് തടസ്സമാകാത്ത രീതിയിലാണ് ഇവ മാറ്റിസ്ഥാപിക്കുക. നഗരത്തില് പൊട്ടിപ്പൊളിഞ്ഞ് അപകടകരമായ സ്ലാബുകള് മാറ്റി പുതിയത് സ്ഥാപിക്കാനും വഴിവിളക്കുകളെല്ലാം പ്രകാശിപ്പിക്കാനും നടപടിയെടുക്കും. റോഡില് പൈപ്പുലൈനുകള് സ്ഥാപിക്കുന്നതിനായി കുഴിയെടുക്കുമ്ബോള് പലപ്പോഴും ഇത് മൂടുന്നില്ലെന്ന ആക്ഷേപവും ഉയര്ന്നു. ഇത് പരിഹരിക്കാനും പൊതുമരാമത്ത് വകുപ്പിനോടും ജല അതോറിറ്റിയോടും നിര്ദേശിച്ചു. യോഗത്തില് എം.എല്.എ.ക്ക് പുറമെ ഒറ്റപ്പാലം നഗരസഭാധ്യക്ഷ കെ. ജാനകിദേവി, ഉപാധ്യക്ഷന് കെ. രാജേഷ്, വിവിധ വകുപ്പ് പ്രതിനിധികള് പങ്കെടുത്തു. പാര്ക്കിംഗ് കേന്ദ്രം ഒറ്റപ്പാലം ബസ് സ്റ്റാന്ഡിന് പിറകിലെ നഗരസഭയുടെ സ്ഥലത്താണ് പാര്ക്കിംഗ് കേന്ദ്രം ഒരുങ്ങുക. നഗരസഭ നേരിട്ടാകും കേന്ദ്രം നടത്തുക. പണം കൊടുത്ത് ഉപയോഗിക്കാവുന്ന രീതിയിലുള്ള പാര്ക്കിംഗ് ഏരിയയില് ജീവനക്കാരെ നിയമിക്കാനും തീരുമാനമായി.